[{"text_idx": "#000000", "text": "5,000 o goed i ddathlu pen-blwydd Parc Cenedlaethol Eryri yn 70 oed!"}, {"text_idx": "#000001", "text": "A\u0302 hithau\u2019n Wythnos Genedlaethol Coed, pa ffordd well o ddathlu\u2019r achlysur na dechrau ar brosiect uchelgeisiol o blannu 5,000 o goed ar hyd a lled Parc Cenedlaethol Eryri?"}, {"text_idx": "#000002", "text": "Fel rhan o\u2019r dathliadau i nodi pen-blwydd Parc Cenedlaethol Eryri yn 70 eleni, yr wythnos hon bydd ein Swyddogion Coedwigaeth yn dechrau ar brosiect arbennig \u2013 sef plannu 5,000 o goed ar hyd a lled y Parc Cenedlaethol \u2013 un ar gyfer pob genedigaeth a dathliad pen-blwydd 70 oed yn Eryri yn ystod y flwyddyn."}, {"text_idx": "#000003", "text": "Mae plannu 5,000 o goed yn dipyn o gamp, felly er mwyn ein helpu gyda\u2019r gwaith estynnwyd gwahoddiad i bob un Cyngor Cymuned o fewn ac ar gyrion y Parc Cenedlaethol dderbyn 70 o goed i\u2019w plannu o fewn eu plwyf. Gan fod lle a gallu\u2019r gwahanol gymunedau i dderbyn y nifer yma o goed yn amrywio, mae hyblygrwydd o fewn y prosiect o ran niferoedd gyda\u2019r opsiwn o blannu un goeden fawr ddathliadol os nad oes llain o dir addas neu ddigonol o fewn tref neu bentref i blannu clwstwr o goed."}, {"text_idx": "#000004", "text": "Mewn ymateb i\u2019r argyfwng hinsawdd mae Awdurdod y Parc yn blaenoriaethu\u2019r angen i blannu coed, yn enwedig o ystyried bod llawer o stoc goed hynafol y Parc yn cyrraedd diwedd eu hoes a\u2019r bygythiad sy\u2019n ein hwynebu yn sgil clefyd coed ynn. Yn ogystal a\u0302\u2019u gallu i storio carbon, gwella ansawdd aer a lliniaru effaith glaw trwm, mae coed yn hynod bwysig i fioamrywiaeth hefyd gan eu bod yn darparu cynefin cysgodol a diogel i fywyd gwyllt."}, {"text_idx": "#000005", "text": "Coed brodorol cynhenid fydd yn cael eu plannu, sy\u2019n cynnwys cymysgedd o dderw, bedw a chriafol a dyfwyd o had lleol ym meithrinfa goed Awdurdod y Parc ym Mhlas Tan y Bwlch."}, {"text_idx": "#000007", "text": "Er mai i\u2019r Cynghorau Cymuned yr anfonwyd y gwahoddiadau, mae croeso i unrhyw un sy\u2019n byw o fewn neu ar gyrion y Parc i gysylltu os hoffent dderbyn coed i\u2019w plannu fel rhan o\u2019r prosiect yma. Bydd pob un llecyn o goed neu goeden unig a blennir yn cael ei nodi a\u0302 phlac dathliadol arbennig."}]